Névtelen Biblia

Pál levele Titusznak               

Pál, Isten rabszolgája, kiküldöttje pedig a Messiás Jézusnak az Isten választottjainak hite szerint és az istenfélelem szerinti valóigazság felismerése szerint, az örök magasabbrendű értelmes élet reménységére alapozva, amelyet megígért a hazugságmentes Isten örök idők előtt; nyilvánvalóvá tette pedig a saját alkalmas idejében az ő Kinyilatkoztatását közhírré tétellel, amely rám lett bízva a mi megmentő Istenünk rendelete szerint; Titusznak, igazi gyermekemnek a közös hitünk szerint: Kegyelem, irgalom, békesség Édesapa Istentől, és a Messiás Úr Jézustól, a mi megmentőnktől!

Annak érdekében hagytalak téged Krétán, hogy a hiányzó dolgokat hozd egyenesbe, és állíts be városonként véneket, ahogy én neked elrendeltem akkor, ha valaki kifogástalan, egyasszonyos férfi, hívő nem kicsapongással vádolt vagy alárendeletlen gyermekekkel rendelkezik: mert a felvigyázónak kifogástalannak kell lennie mint Isten ügyintézőjének: nem önhittnek, nem hirtelen haragúnak, nem borfüggőnek, nem verekedősnek, nem szégyenletes nyereségre vágyónak; hanem vendégszeretőnek, jót szeretőnek, józannak, igazságosnak, tiszta szentnek, önmegtartóztatónak; aki ragaszkodik a tanítás szerinti hiteles Kinyilatkoztatáshoz, hogy képes legyen mind bátorítva inteni az egészséges tanítással, mind az ellentmondókat rábizonyító feddésben részesíteni.

Mert sokan vannak, akik mind alárendeletlenül össze-vissza beszélnek, mind félrevezetnek, különösen a körülmetélkedésből valók, akiknek be kell dugni a szájukat, akik egész házakat felforgatnak, ahogy olyanokat tanítanak, amiket nem kellene, szégyenletes nyereség érdekében. Így szólt valaki közülük, az ő saját szóvivőjük: „A krétaiak folyton hazugok, rossz vadállatok, haszontalan hasak”. Ez a tanúság igaz, amely oknál fogva részesítsd rábizonyító feddésben őket szigorúan, hogy egészségesek lehessenek a hitben, akik nem figyelnek zsidó mesékre és a valóigazságtól elforduló emberek parancsolataira. Ugyan minden tiszta a tisztáknak, de a beszennyezetteknek és hitetleneknek semmi sem tiszta, hanem már be van szennyezve mind az ő értelmük, mind a lelkiismeretük. Vallják, hogy ismerik Istent, de cselekedeteikkel tagadják, mivelhogy utálatosak és makacsul engedetlenek, és minden jó cselekedetre alkalmatlanok.

Te pedig azokat beszéld, amik az egészséges tanításhoz illenek. A vénemberek józanok legyenek, tiszteletre méltók, mértékletesek, egészségesek a hitben, a szeretetben, a kitartásban. A vénasszonyok ugyanígy a magaviseletükben Istennek szenteltséghez illők legyenek, nem sárdobálók¹, nem sok bor rabszolgái, jóra tanítók azért, hogy kijózanítsák az ifjú nőket, hogy férfi- illetve férjszeretők² legyenek, gyermekeiket szeretők, józanok, tiszták, háziasak, jók, alárendelődőek a saját férjüknek: hogy az Isten Kinyilatkoztatása ne lehessen gyalázva. Az ifjakat ugyanígy intsd bátorítva, hogy józan eszűek legyenek, miközben minden szemszögből önmagadat nyújtod a jó cselekedetek példaképéül, ahogy a tanításban romlatlanságot mutatsz, méltóságot, romolhatatlanságot és egészséges elmarasztalhatatlan beszédet, hogy aki az ellenkezésből van, megszégyenüljön, mert semmi lényegtelennel nem rendelkezik felőled, hogy mondjon.

A rabszolgákat intsd bátorítva, hogy saját uraiknak rendeljék alá magukat: mindenben legyenek jótetszést kiváltók, nem ellentmondók, nem sikkasztók, hanem teljes jó hiteles hűséges hitet mutatók, hogy a ti megmentő Istenetek tanítását ékesítsék mindenben.

Mert felragyogva feltűnt a kegyelme az Istennek, amely megmenekülést áraszt minden emberre azzal, hogy nevel minket, hogy miután megtagadtuk az istentelenséget és a világi kívánságokat, józanul és igazságosan és istenfélően élhessünk a mostani világkorszakban, miközben várjuk a boldog reménységét és ragyogó feltűnését a mi nagy Istenünk és megmentőnk, a Messiás Jézus dicsőségének; aki önmagát adta helyettünk, hogy váltságdíjjal felszabadíthasson minket minden törvénytelenségtől, és megtisztíthasson önmagának egy különleges, jó cselekedetekben buzgó néppé.

Ezeket beszéld, és bátorítva ints és rábizonyítással fedj teljes rendelkezéssel! Senki téged meg ne vessen!

Emlékeztesd őket, hogy a főembereknek és a hatóságoknak rendeljék alá magukat, engedelmeskedjenek, minden jó cselekedetre készek legyenek, senkit se gyalázzanak, viaskodáskerülők legyenek, tisztességesek, miközben teljes szelídséget mutatnak minden embernek!

Mert egykor mi is értelmetlenek voltunk, tévelygők, a különféle kívánságoknak és élvezeteknek rabszolgamunkát végzők, rosszaságban és irigységben élők, utálatosak és egymást gyűlölők. De amikor a jósága és az emberszeretete felragyogva feltűnt a mi megmentő Istenünknek, nem cselekedetekből, az igazságosságban lévőkből, amelyeket mi tettünk, hanem az ő irgalma szerint mentett meg minket az újjászületés fürdője³ és a Szent Szellem megújítása által, amelyet kiöntött ránk gazdagon a Messiás Jézus, a mi megmentőnk által azért, hogy miután igazságossá tett az ő kegyelmével, örökösökké válhassunk az örök élet reménysége szerint.

Hiteles a Kinyilatkoztatás, és ezek felől az tanácsolom neked, hogy erősítgesd, hogy igyekezzenek jó cselekedetekkel elöljárni azok, akik már hittek az Istennek. Ezek a jó és hasznos dolgok az emberek számára. A bolond vitákat és családfákat és veszekedéseket és a Törvénnyel kapcsolatos viaskodásokat kerüld, mert haszontalanok és hiábavalók. A tanok közt válogató embert egy vagy két intés után hanyagold, mint aki tudod, hogy kifordult az ilyen és bűnt követ el, lévén önmagát elítélő.

Amikor majd elküldöm Artemászt hozzád vagy Tükhikoszt, igyekezz eljönni hozzám Nikopoliszba, mert úgy ítéltem, hogy ott töltöm a telet! A törvénytudó Zénászt és Apollóst gondosan küldd útnak, hogy semmiben se legyen hiányuk! Gyakorolva tanulják pedig meg a mieink is, hogy jó cselekedetekkel járjanak elöl a természetes szükségletekben, hogy ne legyenek gyümölcstelenek!

Üdvözölnek téged a velem lévők mind. Üdvözöld azokat, akik kölcsönösen szeretnek minket a hitben! A kegyelem mindnyájatokkal! Ámen.

¹ Sárdobáló: a διάβολος (e.: „diabolosz”) ‘hazug vádolót’ jelent, e fordításban, amikor a Sátánra vonatkozik, a ‘Szétdobáló’ névvel van fordítva.

² Férfi- illetve férjszeretők: a φίλανδρος (e.: „filandrosz”) ‘férfiszeretőt’ jelent nem házas nő esetén és ‘férjszeretőt’ házas nő esetén.

³ Fürdője: a görög λουτρόν (e.: „lútron”) jelentései: ‘fürdő, fürdőhely, fürdőlétesítmény; fürdésre vagy mosakodásra szolgáló víz’: a helyet vagy a vizet jelenti, nem annyira a cselekményt (fürdés).